DA

Bruxelles, den 8.3.2006

KOM(2006) 99 endelig

2006/0039 (CNS)

RÅDETS AFGØRELSE

om ordningen for De Europæiske Fællesskabers egne indtægter

(EF, Euratom)

(forelagt af Kommissionen)

ARBEJDSDOKUMENT FRA KOMMISSIONEN

om beregning, finansiering, betaling og opførelse på budgettet af korrektionen af budgetuligevægte til fordel for Det Forenede Kongerige ("UK-korrektionen") i overensstemmelse med artikel 4 og 5 i Rådets afgørelse 2006/xxx/EF, Euratom om ordningen for De Europæiske Fællesskabers egne indtægter

BEGRUNDELSE

1. Indledning

Den 15.-16. december 2005 indgik Det Europæiske Råd en politisk aftale om den finansielle ramme for perioden 2007-2013 [1]. Det opfordrede Kommissionen til at udarbejde en ny afgørelse om EU's egne indtægter og ændre det hertil knyttede arbejdsdokument om UK-korrektionen med henblik på at gennemføre dets konklusioner vedrørende finansieringen af Den Europæiske Union. I punkt 78 i aftalen om den finansielle ramme, der er knyttet til Det Europæiske Råds konklusioner, anføres følgende:

"Afgørelsen om egne indtægter og det dertil knyttede dokument om arbejdsmetoder ændres, så ratifikationsprocessen vedrørende denne afgørelse kan afsluttes af alle medlemsstaterne, for at den kan træde i kraft senest i begyndelsen af 2009, og der kan foretages nedenstående ændringer. Ændringerne får virkning fra 1. januar 2007 og vil om nødvendigt finde anvendelse med tilbagevirkende kraft."

Det Europæiske Råd konkluderede endvidere, at:

· lofterne for egne indtægter og for bevillinger til forpligtelser fastholdes på det nuværende niveau (punkt 76)

· ordningerne vedrørende egne indtægter bør følge det overordnede mål om ligebehandling. De bør derfor i tråd med de relevante konklusioner fra Det Europæiske Råd i Fontainebleau i 1984 sikre, at ingen medlemsstat kommer til at bære en for stor budgetbyrde i forhold til sin relative velstand. Ordningerne bør derfor indføre bestemmelser, der omfatter specifikke medlemsstater (punkt 77).

Det foreliggende forslag til Rådets afgørelse om ordningen for De Europæiske Fællesskabers egne indtægter og det dertil knyttede arbejdsdokument om UK-korrektionen ændrer de bestående bestemmelser om egne indtægter. Disse ændringer vedrører:

· Bestemmelserne om gennemførelsen af Det Europæiske Råds konklusioner af 15.-16. december 2005 vedrørende egne indtægter (jf. afsnit 2 og 3 nedenfor).

· Nogle justeringer af de bestående bestemmelser for at tage hensyn til udviklingen efter Rådets vedtagelse i september 2000 af den nuværende afgørelse om egne indtægter og for at forbedre den juridiske og sproglige overensstemmelse i bestemmelserne (jf. afsnit 3 og 4 nedenfor).

Alle henvisninger til artikler i det følgende henviser til dette forslag til Rådets afgørelse om ordningen for De Europæiske Fællesskabers egne indtægter.

2. GENNEMFØRELSE AF DET EUROPÆISKE RÅDS KONKLUSIONER — FORSLAG TIL EN NY AFGØRELSE OM EGNE INDTÆGTER

2.1. Fast indkrævningssats for moms – artikel 2, stk. 4, første afsnit

Det Europæiske Råd konkluderede, at momsindkrævningssatsen (momsbidragssatsen) fastsættes til 0,30 % af medlemsstaternes reducerede momsgrundlag.

Efter den nuværende afgørelse (2000/597/EF, Euratom) [2] om egne indtægter fastsættes den ensartede indkrævningssats, der anvendes på medlemsstaternes reducerede momsgrundlag, ved fra den "maksimale indkrævningssats" (i øjeblikket 0,50 %) at fratrække en "fastfrossen sats", som igen er beregnet efter en kompliceret formel, der hænger sammen med UK-korrektionen.

Efter den nye ordning fastsættes indkrævningssatsen permanent til 0,30 %, hvilket svarer til forskellen mellem den nuværende maksimale indkrævningssats på 0,50 % og en gennemsnitlig tidligere værdi af den fastfrosne sats på 0,20 %.

At den nuværende indviklede og uigennemsigtige ordning for beregning af momsindkrævningssatsen erstattes af en fast indkrævningssats, er en velkommen forenkling, der længe har været hårdt tiltrængt. Forbindelsen mellem momssatsen og UK-korrektionen via den "fastfrosne sats" er et historisk levn fra ordningen for egne indtægter fra før 1988, da UK-korrektionen blev finansieret i forhold til medlemsstaternes ikke-reducerede momsgrundlag, mens den siden 1988 har været finansieret i forhold til medlemsstaternes BNI-grundlag [3]. Fastsættelsen af en fast indkrævningssats for moms (den ensartede sats) på det nuværende niveau er derfor et logisk skridt, da den fastfrosne sats ikke længere tjener noget meningsfuldt formål.

2.2. Midlertidigt reducerede momsbidragssatser (indkrævningssatser for moms) for specifikke medlemsstater – artikel 2, stk. 4, andet afsnit

Det Europæiske Råd konkluderede, at fire medlemsstater for perioden 2007-2013 skal indrømmes reducerede momsbidragssatser (indkrævningssatser for moms) for at reducere deres respektive budgetbyrde. I denne periode fastsættes momsbidragssatsen (indkrævningssatsen for moms) for Østrig til 0,225 %, for Tyskland til 0,15 % og for Nederlandene og Sverige til 0,10 %.

2.3. Midlertidige reduktioner af BNI-bidragene for specifikke medlemsstater – artikel 2, stk. 5

Det Europæiske Råd konkluderede, at Nederlandene for perioden 2007-2013 drager fordel af en bruttoreduktion af sit årlige BNI-bidrag på 605 mio. EUR og Sverige af en bruttoreduktion af sit årlige BNI-bidrag på 150 mio. EUR, udtrykt i 2004-priser.

Disse bruttoreduktioner skal finansieres af alle medlemsstater, dvs. inklusive Nederlandene og Sverige. Disse reduktioner tager ikke sigte på at øge UK-korrektionen eller reducere Nederlandenes og Sveriges andele i finansieringen af UK-korrektionen. Bruttoreduktionerne vil derfor blive ydet efter beregningen af UK-korrektionen og dens finansiering.

Denne foranstaltning sigter på at reducere budgetbyrden for disse lande.

2.4. Tilpasning af UK-korrektionen i forbindelse med udvidelse – artikel 4, stk. 1, litra f) og g), og artikel 4, stk. 2

Det Europæiske Råd konkluderede, at korrektionen af budgetuligevægte til fordel for Det Forenede Kongerige bevares fuldt ud med undtagelse af udgifter i de medlemsstater, der er tiltrådt efter 30. april 2004.

Udgifter i disse nye medlemsstater - med undtagelse af markedsudgifterne under den fælles landbrugspolitik (direkte betalinger og markedsrelaterede udgifter samt den del af udgifterne til landdistriktudvikling, der hidrører fra EUGFL, Garantisektionen) – udelukkes derfor fra de samlede fordelte udgifter med henblik på beregning af UK-korrektionen.

Reduktionen af de samlede fordelte udgifter indfases gradvis efter følgende plan og begynder med 2008-korrektionen, der skal opføres på budgettet første gang i 2009, og kommer op på marchhastighed med 2010-korrektionen, der skal opføres på budgettet første gang i 2011:

UK-korrektion, der skal opføres på budgettet første gang i år | Procentdel af udvidelsesrelaterede udgifter (som defineret ovenfor), der ikke skal indgå i beregningen af UK-korrektionen |

2009 | 20 |

2010 | 70 |

2011 | 100 |

Det Europæiske Råd konkluderede også, at den samlede tilpasning af UK-korrektionen, der følger af denne reduktion af de fordelte udgifter, ikke skal overstige 10,5 mia. EUR i 2004-priser. Forslaget til Rådets afgørelse fastsætter derfor, at Kommissionens tjenestegrene hvert år kontrollerer, om den kumulerede tilpasning af UK-korrektionen overstiger dette beløb. Hvis den gør det, reduceres UK's bidrag til budgettet tilsvarende. For at foretage denne beregning anvendes den BNP-deflator for EU udtrykt i euro, som Kommissionen senest har udarbejdet.

Beløbet på 10,5 mia. EUR vil desuden blive justeret opad ved en fremtidig udvidelse før 2013, undtagen for så vidt angår Rumænien og Bulgarien.

Så snart justeringen er indfaset, og under forudsætning af, at loftet på 10,5 mia. EUR for perioden 2007-2013 ikke overstiges, vil denne tilpasning af UK-korrektionen sikre, at UK deltager fuldt ud i finansieringen af udvidelsesomkostningerne med undtagelse af ovennævnte landbrugsudgifter.

Som anført i bilag III i aftalen om den finansielle ramme, der er knyttet til Det Europæiske Råds konklusioner, skal den udvidelsesrelaterede justering i den nuværende afgørelse om egne indtægter, dvs. reduktionen af de samlede fordelte udgifter med et beløb svarende til førtiltrædelsesudgifterne i de tiltrædende lande i året før deres tiltrædelse, ikke længere anvendes efter 2013-korrektionen, der første gang skal opføres på budgettet i 2014.

2.5. Revision af ordningen for egne indtægter – artikel 9

Det Europæiske Råd konkluderede (punkt 80), at Kommissionen skulle foretage en fuldstændig og vidtspændende revision, der omfatter alle aspekter af EU's udgifter og af midlerne og aflægge rapport i 2008/2009.

Forslaget til Rådets afgørelse fastsætter derfor, at Kommissionen inden for rammerne af denne fuldstændige revision iværksætter en generel undersøgelse af ordningen med egne indtægter, om nødvendigt fulgt op af passende forslag.

2.6. Ikrafttræden og virkning – artikel 10

Det Europæiske Råd konkluderede, at den nye afgørelse om egne indtægter vedtages, så ratifikationsprocessen vedrørende den nye afgørelse kan afsluttes af alle medlemsstaterne, for at den kan træde i kraft senest i begyndelsen af 2009 og finde anvendelse med tilbagevirkende kraft fra 1. januar 2007.

Bestemmelserne i de tidligere afgørelser om egne indtægter gælder fortsat for beregningen af egne indtægter og UK-korrektionen for årene før 2007.

3. GENNEMFØRELSE AF DET EUROPÆISKE RÅDS KONKLUSIONER — FORSLAG TIL ET NYT LEDSAGENDE ARBEJDSDOKUMENT OM UK-KORREKTIONEN

Det ledsagende arbejdsdokument om UK-korrektionen er blevet ændret for at tage hensyn til de foreslåede ændringer af afgørelsen om egne indtægter. De vedrører:

– det tidspunkt, hvor arbejdsdokumentet får virkning

– afskaffelsen af tilpasningen i forbindelse med førtiltrædelsesstøtte

– den nye tilpasning i forbindelse med udgifterne i de nye medlemsstater

– loftet for den samlede reduktion af UK-korrektionen i forbindelse med ovennævnte nye tilpasning

– tilpasning til en fremtidig udvidelse af ovennævnte loft

– afskaffelsen af beregningen af den "fastfrosne sats" og alle henvisninger til virkningen af UK-korrektionen på indkrævningssatsen for moms.

Der er også indført andre ændringer for at forbedre sammenhængen i teksten og for at lette forståelsen. Disse ændringer vedrører kun selve præsentationen og har ingen betydning for beregningsmetoden. De vedrører:

– Afskaffelse af en overflødig dobbeltberegning af finansieringen af korrektionen. Det nuværende arbejdsdokument gengiver finansieringsreglerne i afgørelsen om egne indtægter i afsnit 2, punkt (a) og (b), men tilføjer så i punkt (c) "For at sikre dette resultat foretages der en tilsvarende tilpasning af BNI-grundlagene". Denne bestemmelse opfylder ikke noget praktisk formål, og det foreslås derfor at forenkle teksten og kun bibeholde beregningsmetoden i afgørelsen om egne indtægter, der også er den metode, der vises i finansieringstabellerne i det årlige budget.

– Den matematiske præsentation af de forskellige trin i beregningen er blevet forbedret.

– Præsentationen af de fordelte udgifter er blevet tilpasset kontoplanen og strukturen i den finansielle ramme 2007-2013.

– Nogle rent sproglige og præsentationsmæssige forbedringer af teksten.

4. Andre justeringer af den nuværende afgørelse (2000/597/EF, Euratom) om egne indtægter

4.1. Der skelnes ikke længere mellem landbrugsafgifter og told – artikel 2, stk. 1, litra a) og b)

Som følge af gennemførelsen i EU-lovgivningen af de aftaler, der er indgået som led i de multilaterale handelsforhandlinger under Uruguay-runden, er der ikke længere nogen væsentlig forskel mellem landbrugsafgifter og told. Forskellen vedrører ikke selve afgifterne, men kun karakteren af de produkter (landbrugsprodukter mod ikke-landbrugsprodukter), som de opkræves på.

For at afspejle denne situation bedre fastsættes det i forslaget til Rådets afgørelse, at litra a) og b) i artikel 2, stk. 1, i den nuværende afgørelse om egne indtægter slås sammen, og at ordlyden ændres lidt for at fjerne enhver eksplicit skelnen mellem importafgifter på landbrugsområdet og på andre områder. Som følge heraf bliver artikel 2, stk. 1, litra b), den momsbaserede indtægt og artikel 2, stk.1, litra c), den BNI-baserede indtægt.

Der henvises fortsat til afgifter, som ikke længere er i kraft, men det hænger sammen med, at der stadig kan være en hermed forbunden udestående toldgæld i de såkaldte B-regnskaber (dvs. vedrørende udestående omtvistede fordringer).

4.2. Væsentlige statistiske ændringer af betydning for BNI-beregningen med henblik på egne indtægter – artikel 2, stk. 7

Artikel 2, stk. 7, andet afsnit, i den nuværende afgørelse om egne indtægter lyder: "Hvis ændringer af ENS 95 [det europæiske national- og regionalregnskabssystem] medfører væsentlige ændringer i BNI, ... beslutter Rådet med enstemmighed ..., om disse ændringer skal gælde for denne afgørelse".

De statistiske ændringer, der vedtages af EU for at forbedre metoden i ENS og for at opnå mere nøjagtige sammenligninger af den økonomiske aktivitet i EU, bør også gælde for EU's egne indtægter. På den anden side er det vigtigt, at aftalte ændringer anvendes ensartet i alle medlemsstater, inden de benyttes som grundlag for at fastlægge deres indbetalinger af de egne indtægter. Det foreslås derfor at ændre ovenstående ordlyd til:

"Hvis ændringer af ENS 95 medfører væsentlige ændringer i BNI ..., beslutter Rådet med enstemmighed, hvornår disse ændringer skal gælde for denne afgørelse."

4.3. Loftet for egne indtægter og forpligtelser – artikel 3

Med hensyn til overgangen fra ENS 79 til ENS 95 i forbindelse med budgettet og de egne indtægter og for at bevare de finansielle midler uændret, der stilles til rådighed for Fællesskabet, har Kommissionen foretaget en ny beregning af loftet for egne indtægter og af loftet for bevillinger til forpligtelser, udtrykt med to decimaler, i overensstemmelse med formlen i artikel 3, stk. 1 og 2, i afgørelse 2000/597/ EF, Euratom om egne indtægter. I december 2001 [4] gav Kommissionen Rådet og Europa-Parlamentet meddelelse om de nye lofter. Loftet for egne indtægter er sat lig med 1,24 % af medlemsstaternes samlede BNI i markedspriser, og for bevillinger til forpligtelser er der fastsat et loft på 1,31 % af medlemsstaternes samlede BNI.

Det Europæiske Råd konkluderede på mødet den 15. og 16. december 2005, at disse lofter bør forblive på deres nuværende procentvise niveau, der afspejles i dette forslag til en ny rådsafgørelse.

4.4. Henvisninger til reserver udgår – artikel 2, stk. 6, og artikel 6 og 7

Bestemmelserne i den nuværende afgørelse om egne indtægter specificerer, at de indtægter, der er nødvendige til at dække reserverne, først indkræves, når de er nødvendige.

Siden 2003 har der imidlertid ikke eksisteret monetære reserver. I udkastet til den nye interinstitutionelle aftale (IIA) foreslås det desuden at integrere reserven til nødhjælp i budgettet som en hensættelse, og endelig - som nævnt i udkastet til IIA, der blev fremlagt af Kommissionen den 1. februar 2006 - skal reserven til garanti af lån til tredjelande omdannes til en forenklet hensættelsesmekanisme, hvor de bevillinger, der er nødvendige til finansiering af Lånegarantifonden, opføres på budgettet, sådan at der ikke er behov for ad hoc-hensættelser, hver gang der er brug for midler.

Alle henvisninger til reserverne er følgelig udgået i forslaget til Rådets afgørelse. Dette har den bivirkning, at mulige ændringer i de eksisterende reserver ikke længere kræver en ændring af afgørelsen om egne indtægter (hvilket forudsætter enstemmighed i Rådet og ratifikation af medlemsstaterne).

4.5. Strømlining af henvisninger til vedtagelse af gennemførelsesforanstaltninger – artikel 8, stk. 2

I sin udtalelse om Kommissionens forslag fra 2004 til en ny afgørelse om egne indtægter kritiserede Revisionsretten den foreslåede ordlyd af artikel 8, stk. 2, og ordlyden af den nuværende afgørelse om egne indtægter i følgende vendinger: "at som Rettens kontrol og revision er fortolket i artikel 8, stk. 2, i forslaget til afgørelse, er der tale om en ændring af traktatens bestemmelser uden om den procedure, der er fastlagt for sådanne ændringer" [5]. Endvidere kritiserede Retten det faktum, at der ikke var henvist til traktaten som retsgrundlag for vedtagelse af gennemførelsesbestemmelser, og at Rettens udtalelse derfor ikke var nødvendig.

Da henvisninger til Rettens beføjelser ikke er nødvendige i denne sammenhæng, og det er normal praksis at høre Retten om gennemførelsesforanstaltningerne på dette område, er den foreslåede tekst blevet strømlinet på dette punkt.

2006/0039 (CNS)

RÅDETS AFGØRELSE

af

om ordningen for De Europæiske Fællesskabers egne indtægter

(EF, Euratom)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 269,

under henvisning til traktaten om oprettelse af Det Europæiske Atomenergifællesskab, særlig artikel 173,

under henvisning til forslag fra Kommissionen [6],

under henvisning til udtalelse fra Europa-Parlamentet [7],

under henvisning til udtalelse fra Revisionsretten [8], og

under henvisning til udtalelse fra Det Europæiske Økonomiske og Sociale Udvalg [9], og

ud fra følgende betragtninger:

(1) Det Europæiske Råd konkluderede bl.a. på sit møde i Bruxelles den 15. og 16. december 2005, at ordningerne vedrørende egne indtægter bør følge det overordnede mål om ligebehandling. De bør derfor i tråd med de relevante konklusioner fra Det Europæiske Råd i Fontainebleau i 1984 sikre, at ingen medlemsstat kommer til at bære en for stor budgetbyrde i forhold til sin relative velstand. Det er derfor hensigtsmæssigt at indføre bestemmelser, der omfatter specifikke medlemsstater.

(2) Fællesskabernes ordning for egne indtægter skal sikre, at der er tilstrækkelige midler til rådighed til en velordnet udvikling af Fællesskabernes politikker, idet der tages hensyn til nødvendigheden af streng budgetdisciplin.

(3) Med henblik på denne afgørelse defineres bruttonationalindkomst (BNI) som årlig BNI i markedspriser som beregnet af Kommissionen ved anvendelse af det europæiske national- og regionalregnskabssystem (i det følgende benævnt "ENS 95") i overensstemmelse med Rådets forordning (EF) nr. 2223/96 [10].

(4) Med hensyn til overgangen fra ENS 79 til ENS 95 i forbindelse med budgettet og de egne indtægter og for at bevare de finansielle midler uændret, der stilles til rådighed for Fællesskaberne, har Kommissionen i overensstemmelse med artikel 3, stk. 1 og 2, i Rådets afgørelse 2000/597/EF, Euratom [11] foretaget en ny beregning af loftet for egne indtægter og af loftet for bevillinger til forpligtelser, udtrykt med to decimaler, på grundlag af formlen i nævnte artikel. Kommissionen gav Rådet og Europa-Parlamentet meddelelse om de nye lofter i december 2001 [12]. Loftet for egne indtægter er sat lig med 1,24 % af medlemsstaternes samlede BNI i markedspriser, og for bevillinger til forpligtelser er der fastsat et loft på 1,31 % af medlemsstaternes samlede BNI Det Europæiske Råd konkluderede den 15. og 16. december 2005, at disse lofter skal fastholdes på deres nuværende niveau.

(5) For at bevare de finansielle midler uændret, der stilles til rådighed for Fællesskaberne, er det hensigtsmæssigt at tilpasse disse lofter udtrykt i procent af BNI i tilfælde af ændringer af ENS 95, som medfører væsentlige ændringer af niveauet for BNI.

(6) Som følge af gennemførelsen i EU-lovgivningen af de aftaler, der er indgået som led i de multilaterale handelsforhandlinger under Uruguay-runden, er der ikke længere nogen væsentlig forskel mellem landbrugsafgifter og told. Det vil derfor være hensigtsmæssigt at fjerne denne sondring, for så vidt angår EU-budgettet.

(7) Men henblik på gennemsigtighed og forenkling konkluderede Det Europæiske Råd på mødet den 15. og 16. december 2005, at den ensartede momsbidragssats fastsættes til 0,30 %.

(8) Det Europæiske Råd konkluderede på mødet den 15. og 16. december 2005, at Østrig, Tyskland, Nederlandene og Sverige vil drage fordel af reducerede momsbidragssatser i perioden 2007-2013, og at Nederlandene og Sverige vil drage fordel af bruttoreduktioner i deres årlige BNI-bidrag i samme periode.

(9) Det Europæiske Råd konkluderede på mødet den 15. og 16. december 2005, at korrektionen til fordel for Det Forenede Kongerige bevares sammen med de reducerede bidrag til finansieringen af korrektionen til fordel for Tyskland, Østrig, Sverige og Nederlandene. Efter en indfasningsperiode mellem 2009-2011 skal Det Forenede Kongerige imidlertid deltage fuldt ud i finansieringen af udvidelsesomkostningerne med undtagelse af direkte betalinger og markedsrelaterede udgifter samt den del af udgifterne til landdistriktudvikling, der hidrører fra EUGFL, Garantisektionen. Beregningen af korrektionen til fordel for Det Forenede Kongerige vil derfor blive justeret ved gradvis at se bort fra udgifterne i de medlemsstater, der er tiltrådt efter den 30. april 2004, med undtagelse af ovennævnte landbrugsudgifter og udgifter til landdistriktudvikling. Tilpasningen af korrektionen til fordel for Det Forenede Kongerige som følge af denne reduktion af de fordelte udgifter bør ikke overstige 10,5 mia. EUR i 2004-priser i perioden 2007-2013. Ved en fremtidig udvidelse før 2013, undtagen for Rumæniens og Bulgariens tiltrædelse, bør beløbet justeres tilsvarende.

(10) Det Europæiske Råd konkluderede på mødet den 15. og 16. december 2005, at bestemmelserne i artikel 4, litra f), i afgørelse 2000/597/EF, Euratom om udelukkelsen af de årlige førtiltrædelsesudgifter i de tiltrædende lande fra beregningen af korrektionen til fordel for Det Forenede Kongerige ikke længere bør gælde fra det tidspunkt, hvor korrektionen for første gang skal opføres på budgettet i 2014.

(11) Det Europæiske Råd opfordrede på mødet den 15. og 16. december 2005 Kommissionen til at foretage en fuldstændig og vidtspændende revision, der omfatter alle aspekter af EU's udgifter og af midlerne og aflægge rapport i 2008/2009. Inden for denne ramme bør Kommissionen derfor iværksætte en generel undersøgelse af, hvordan ordningen med egne indtægter fungerer, der om nødvendigt skal ledsages af passende forslag.

(12) Der bør fastsættes bestemmelser til sikring af overgangen fra den ordning, som blev indført ved afgørelse 2000/597/EF, Euratom, til den ordning, som indføres ved denne afgørelse.

(13) Det Europæiske Råd konkluderede på mødet den 15. og 16. december 2005, at denne afgørelse bør have virkning fra den 1. januar 2007 -

FASTSAT FØLGENDE BESTEMMELSER, SOM DET HENSTILLER TIL MEDLEMSSTATERNE AT VEDTAGE:

Artikel 1

Der tillægges i overensstemmelse med den i de følgende artikler fastsatte fremgangsmåde Fællesskaberne egne indtægter, som skal sikre finansieringen af Den Europæiske Unions budget i overensstemmelse med artikel 269 i traktaten om oprettelse af Det Europæiske Fællesskab (i det følgende benævnt "EF-traktaten") og artikel 173 i traktaten om oprettelse af Det Europæiske Atomenergifællesskab (i det følgende benævnt "Euratom-traktaten").

Den Europæiske Unions budget finansieres uanset andre indtægter fuldt ud af Fællesskabernes egne indtægter.

Artikel 2

1. Egne indtægter, der opføres på Den Europæiske Unions budget, omfatter provenuet af:

(a) afgifter, præmier, tillægs- eller udligningsbeløb, supplerende beløb og lignende, told i henhold til den fælles toldtarif samt andre afgifter, som af Fællesskabernes institutioner er pålagt eller vil blive pålagt handelen med ikke-medlemsstater, told på varer i henhold til den udløbne traktat om oprettelse af Det Europæiske Kul- og Stålfællesskab samt afgifter og lignende, der er fastsat inden for rammerne af den fælles markedsordning for sukker

(b) anvendelse af en ensartet sats, som gælder for alle medlemsstater, på de harmoniserede momsberegningsgrundlag, der fastlægges i henhold til fællesskabsregler, jf. dog andet afsnit i stk. 4 i denne artikel. Det beregningsgrundlag, som skal tages i betragtning i denne sammenhæng, overstiger ikke 50 % af hver enkelt medlemsstats BNI som defineret i stk. 7

(c) anvendelse af en ensartet sats - som fastsættes som led i budgetproceduren under hensyntagen til summen af alle øvrige indtægter - på summen af alle medlemsstaternes BNI, jf. dog andet afsnit i stk. 5 i denne artikel.

2. Egne indtægter, der opføres på Den Europæiske Unions budget, omfatter desuden provenuet af andre afgifter, som måtte blive indført som led i en fælles politik i overensstemmelse med EF-traktaten eller Euratom-traktaten, forudsat at den procedure, som er fastsat i artikel 269 i EF-traktaten eller i artikel 173 i Euratom-traktaten, overholdes.

3. Ved indbetaling af de i stk. 1, litra a), omhandlede beløb tilbageholder medlemsstaterne 25 % til dækning af opkrævningsomkostninger.

4. Den ensartede sats, der er omhandlet i stk. 1, litra b), fastsættes til 0,30 %.

For perioden 2007-2013 fastsættes momsbidragssatsen imidlertid for Østrig til 0,225 %, for Tyskland til 0,15 % og for Nederlandene og Sverige til 0,10 %.

5. Den ensartede sats, der fastsættes i henhold til stk. 1, litra c), gælder for hver medlemsstats BNI.

For perioden 2007-2013 drager Nederlandene fordel af en bruttoreduktion af sit årlige BNI-bidrag på 605 mio. EUR og Sverige af en bruttoreduktion af sit årlige BNI-bidrag på 150 mio. EUR, målt i 2004-priser. Disse beløb tilpasses til løbende priser ved at anvende den seneste BNP-deflator for EU udtrykt i euro, der er beregnet af Kommissionen, og som foreligger, når det foreløbige budgetforslag udarbejdes. Disse bruttoreduktioner indrømmes efter beregningen af korrektionen til fordel for Det Forenede Kongerige og dens finansiering som omhandlet i artikel 4 og 5 i denne afgørelse og har ingen virkning på den.

6. Er budgettet endnu ikke vedtaget ved regnskabsårets begyndelse, skal de tidligere moms- og BNI-bidragssatser fortsat gælde, indtil nye satser træder i kraft.

7. Med henblik på anvendelse af denne afgørelse forstås ved BNI årets bruttonationalindkomst i markedspriser, som den beregnes af Kommissionen ved anvendelse af ENS 95 i henhold til forordning (EF) nr. 2223/96.

Hvis ændringer af ENS 95 medfører væsentlige ændringer i BNI, som den er beregnet af Kommissionen, beslutter Rådet med enstemmighed på forslag af Kommissionen og efter høring af Europa-Parlamentet, hvornår disse ændringer skal gælde for denne afgørelse.

Artikel 3

1. Fællesskabernes samlede egne indtægter til dækning af betalingsbevillinger kan ikke overstige 1,24 % af medlemsstaternes samlede BNI.

2. Beløbsrammen for forpligtelsesbevillinger, der opføres på Den Europæiske Unions almindelige budget, kan ikke overstige 1,31 % af medlemsstaternes samlede BNI.

Der fastholdes et bestemt forhold mellem forpligtelsesbevillinger og betalingsbevillinger for at sikre disse bevillingers forenelighed og for at sikre, at det i stk. 1 nævnte loft kan overholdes i de følgende år.

3. Hvis der indføres ændringer af ENS 95, som medfører væsentlige ændringer i niveauet for BNI i forbindelse med anvendelsen af denne afgørelse, foretager Kommissionen en ny beregning af lofterne for betalinger og forpligtelser som fastsat i stk. 1 og 2 på grundlag af følgende formel:

(...PICT...)

(...PICT...)

hvor t er det seneste fulde år, som der foreligger data for i overensstemmelse med Rådets forordning (EF) nr. 1287/2003 [13] ("BNI-forordningen").

Artikel 4

1. Der indrømmes Det Forenede Kongerige en korrektion af budgetuligevægte.

Denne korrektion fastsættes ved

a) at beregne forskellen i det foregående regnskabsår mellem:

- Det Forenede Kongeriges procentvise andel af summen af ikke-reducerede momsberegningsgrundlag, og

- Det Forenede Kongeriges procentvise andel af de samlede fordelte udgifter

b) at multiplicere den således beregnede forskel med de samlede fordelte udgifter

c) at multiplicere resultatet under litra b) med 0,66

d) at formindske resultatet under litra c) med virkningerne for Det Forenede Kongerige af overgangen til den reducerede moms og betalingerne i artikel 2, stk. 1, litra c), dvs. forskellen mellem

- hvad Det Forenede Kongerige skulle have betalt for beløbene finansieret med de indtægter, der er nævnt i artikel 2, stk. 1, litra b) og litra c), såfremt den ensartede sats var blevet anvendt på de ikke-reducerede momsgrundlag og

- Det Forenede Kongeriges betalinger som følge af anvendelsen af artikel 2, stk. 1, litra b) og c)

e) at formindske resultatet under litra d) med Det Forenede Kongeriges nettogevinster som følge af forhøjelsen af den procentandel af indtægterne i artikel 2, stk. 1, litra a), som medlemsstaterne tilbageholder for at dække opkrævningsomkostninger og hermed forbundne omkostninger

f) på tidspunktet for hver udvidelse af Den Europæiske Union at foretage en tilpasning af resultatet under litra e) for at reducere kompensationen, hvorved det sikres, at udgifter, der er uformindskede før udvidelsen, forbliver uformindskede efter udvidelsen. Denne tilpasning foretages ved at reducere de samlede fordelte udgifter med et beløb svarende til de årlige førtiltrædelsesudgifter i de tiltrædende lande. Alle således beregnede beløb fremføres til de efterfølgende år og tilpasses hvert år ved at anvende den senest foreliggende BNP-deflator for EU udtrykt i euro som beregnet af Kommissionen. Denne litra ophører med at gælde fra og med den korrektion, der for første gang skal opføres på budgettet i 2014

g) at tilpasse beregningen ved at nedsætte de samlede fordelte udgifter med de samlede fordelte udgifter i de medlemsstater, der er tiltrådt efter 30. april 2004, med undtagelse af direkte betalinger og markedsrelaterede udgifter samt den del af udgifterne til landdistriktudvikling, der hidrører fra EUGFL, Garantisektionen.

Denne nedsættelse indfases gradvis i overensstemmelse med følgende tabel.

Korrektion til fordel for Det Forenede Kongerige, der skal opføres på budgettet første gang i år | Procentdel af udvidelsesrelaterede udgifter (som defineret ovenfor), der ikke skal indgå i beregningen af korrektionen til fordel for Det Forenede Kongerige |

2009 | 20 |

2010 | 70 |

2011 | 100 |

2. I perioden 2007-2013 skal den samlede tilpasning af korrektionen til fordel for Det Forenede Kongerige, der følger af reduktionen af de fordelte udgifter i stk. 1, litra g), ikke overstige 10,5 mia. EUR i 2004-priser. Kommissionens tjenestegrene kontrollerer hvert år, om den kumulerede tilpasning af korrektionen overstiger dette beløb. Beløb i løbende priser omregnes i denne sammenhæng til 2004-priser ved at anvende den senest foreliggende BNP-deflator for EU udtrykt i euro som beregnet af Kommissionen. Hvis loftet på 10,5 mia. EUR overstiges, nedsættes Det Forenede Kongeriges bidrag tilsvarende.

Ved en fremtidig udvidelse før 2013, undtagen for Rumæniens og Bulgariens tiltrædelse, justeres loftet på 10,5 mia. EUR opad tilsvarende.

Artikel 5

1. Korrektionen finansieres af de øvrige medlemsstater efter følgende retningslinjer:

Medlemsstaternes andel i denne finansiering beregnes først på grundlag af deres respektive andel i de i artikel 2, stk. 1, litra c), omhandlede indbetalinger, idet der ses bort fra Det Forenede Kongerige, og ikke tages hensyn til de bruttoreduktioner af Nederlandenes og Sveriges BNI-baserede bidrag, der er nævnt i artikel 2, stk. 5; den tilpasses dernæst, således at Østrigs, Tysklands, Nederlandenes og Sveriges finansieringsandel nedsættes til en fjerdedel af deres normale andel, som fremkommer ved denne beregning.

2. Korrektionen ydes Det Forenede Kongerige i form af fradrag i de indbetalinger, som landet foretager i henhold til artikel 2, stk. 1, litra b) og c). De øvrige medlemsstaters andel heri lægges til de indbetalinger, hver medlemsstat foretager i henhold til artikel 2, stk. 1, litra b) og c).

3. Kommissionen foretager de beregninger, der er nødvendige for at anvende artikel 2, stk. 5, artikel 4 og denne artikel.

4. Hvis budgettet ikke er vedtaget ved regnskabsårets begyndelse, skal den korrektion til Det Forenede Kongerige og de øvrige medlemsstaters andele heri, som er opført på det seneste endeligt vedtagne budget, fortsat gælde.

Artikel 6

De i artikel 2 nævnte indtægter anvendes uden sondring til finansiering af alle udgifter, der er opført på Den Europæiske Unions budget.

Artikel 7

Et eventuelt overskud af Fællesskabernes indtægter i forhold til samtlige faktiske udgifter i et regnskabsår fremføres til det følgende regnskabsår.

Artikel 8

1. Fællesskabernes egne indtægter som omhandlet i artikel 2, stk. 1, litra a), opkræves af medlemsstaterne i henhold til deres nationale love og administrative bestemmelser, som om nødvendigt tilpasses kravene i fællesskabsforskrifterne.

Kommissionen foretager med regelmæssige mellemrum en gennemgang af de nationale bestemmelser, som medlemsstaterne meddeler den, meddeler medlemsstaterne de tilpasninger, som den anser for nødvendige for at sikre disse bestemmelsers overensstemmelse med fællesskabsforskrifterne, og aflægger rapport til budgetmyndigheden.

Medlemsstaterne stiller de i artikel 2, stk. 1, litra a) til c), fastsatte indtægter til Kommissionens rådighed.

2. Rådet vedtager i overensstemmelse med proceduren i EF-traktatens artikel 279, stk. 2, de bestemmelser, som er nødvendige for gennemførelsen af denne afgørelse, samt bestemmelserne vedrørende kontrollen med opkrævningen, overdragelsen til Kommissionen og indbetalingen af de i artikel 2 og 5 nævnte indtægter.

Artikel 9

Inden for rammerne af den fuldstændige og vidtspændende revision, der omfatter alle aspekter af EU's udgifter og af midlerne, som Kommissionen skal aflægge rapport om i 2008/2009, iværksætter den en generel undersøgelse af ordningen med egne indtægter, om nødvendigt fulgt op af passende forslag.

Artikel 10

1. Denne afgørelse meddeles medlemsstaterne af generalsekretæren for Rådet og offentliggøres i Den Europæiske Unions Tidende.

Medlemsstaterne giver omgående generalsekretæren for Rådet meddelelse om afslutningen af de procedurer, der i henhold til deres respektive forfatningsretlige bestemmelser er nødvendige for vedtagelsen af denne afgørelse.

Afgørelsen træder i kraft på den første dag i den måned, der følger efter modtagelsen af den sidste af de i andet afsnit omhandlede meddelelser. Den får virkning fra 1. januar 2007.

2. (a) Med forbehold af litra b) ophæves afgørelse 2000/597/EF, Euratom den 1. januar 2007. Enhver henvisning til Rådets afgørelse af 21. april 1970 angående udskiftning af medlemsstaternes finansielle bidrag med Fællesskabernes egne indtægter [14], til Rådets afgørelse 85/257/EØF, Euratom af 7. maj 1985 om ordningen for Fællesskabernes egne indtægter [15], til afgørelse 88/376/EØF, Euratom [16], til afgørelse 94/728/EF, Euratom [17] eller til afgørelse 2000/597/EF, Euratom skal betragtes som en henvisning til denne afgørelse.

(b) Artikel 2, 4 og 5 i afgørelse 88/376/EØF, Euratom, 94/728/EF, Euratom og 2000/597/EF, Euratom gælder fortsat for beregningen og justeringen af de indtægter, der hidrører fra anvendelsen af en ensartet sats, der gælder for alle medlemsstater, på det ensartede momsberegningsgrundlag på mellem 50 % og 55 % af hver medlemsstats BNI, afhængig af det pågældende år, og for beregningen af den korrektion af budgetuligevægte, der er indrømmet Det Forenede Kongerige for årene 1988 til 2006.

(c) For så vidt angår de beløb, der er omhandlet i artikel 2, stk. 1, litra a), og som medlemsstaterne i henhold til gældende fællesskabsregler skulle stille til rådighed inden den 28. februar 2001, skal medlemsstaterne fortsat tilbageholde 10 % af disse beløb i opkrævningsomkostninger.

Udfærdiget i Bruxelles, den […]

På Rådets vegne

Formand

ARBEJDSDOKUMENT FRA KOMMISSIONEN

om beregning, finansiering, betaling og opførelse på budgettet af korrektionen af budgetuligevægte til fordel for Det Forenede Kongerige ("UK-korrektionen") i overensstemmelse med artikel 4 og 5 i Rådets afgørelse 2006/xxx/EF, Euratom om ordningen for De Europæiske Fællesskabers egne indtægter [18]

INDLEDNING

I henhold til konklusionerne fra Det Europæiske Råds møde den 15. og 16. december 2005 og Rådets afgørelse om ordningen for Fællesskabernes egne indtægter af (………) erstatter dette dokument Kommissionens arbejdsdokument 10646/00 af 21. september 2000 [19]. Medmindre andet er angivet, vedrører alle artikelhenvisninger afgørelsen om egne indtægter af (........), herefter benævnt "AEI 2006".

Dokumentet indeholder følgende bestemmelser vedrørende UK-korrektionen:

1) beregning af korrektionsbeløbets størrelse for et givet år

2) beløbets finansiering i det følgende år

3) fastlæggelse af de budgetmæssige aggregater

4) korrektionens opførelse på budgettet.

Ændringerne af ordningen for EU’s egne indtægter som følge af konklusionerne fra Det Europæiske Råds møde den 15. og 16. december 2005 har ingen virkning for UK-korrektionen i årene før 2007. Under henvisning til ikrafttrædelsen af afgørelsen om egne indtægter får bestemmelserne i dette dokument virkning pr. 1. januar 2007. De anvendes derfor ved beregningen af UK-korrektionen fra 2007, der første gang skal opføres på budgettet i 2008.

1. UK-korrektionen

1.1. Beregning af korrektionen (artikel 4 i AEI 2006)

Korrektionsbeløbets størrelse for år t fastsættes i henhold til artikel 4 ved:

a) at beregne forskellen mellem:

– Det Forenede Kongeriges procentvise andel af den samlede sum af ikke-reducerede momsgrundlag

og

– Det Forenede Kongeriges procentvise andel af de samlede fordelte udgifter

b) at multiplicere den således beregnede forskel under a) med de samlede fordelte udgifter

c) at multiplicere resultatet under b) med 0,66

· Resultatet af beregningerne under a) til c) benævnes UK-korrektionens oprindelige beløb

d) fra resultatet under c) at trække forskellen mellem

– produktet af Det Forenede Kongeriges procentvise andel af ikke-reducerede momsgrundlag multipliceret med den i artikel 2, stk. 1, litra b) og c), omhandlede sum af alle medlemsstaternes betalinger vedrørende det pågældende regnskabsår t (dvs. de betalinger, som Det Forenede Kongerige skulle have foretaget, hvis BNI-indtægterne ikke havde eksisteret, og momsindtægterne ikke var blevet reduceret) til finansiering af alle de i punkt 3.1 nedenfor fastsatte udgifter

og

– Det Forenede Kongeriges betalinger i artikel 2, stk., 1, litra b) og c), vedrørende regnskabsåret t til finansiering af alle de i punkt 3.1 nedenfor fastsatte udgifter, med undtagelse af betalinger til finansiering af bruttoreduktionerne af Nederlandenes og Sveriges BNI-baserede bidrag i artikel 2, stk. 5

· den under d) omhandlede forskel benævnes UK's fordel (fordi den udgør den fordel, som UK opnår ved momsreduktionen, reduktionen af den ensartede momssats og indførelsen af BNI-indtægterne)

· resultatet af at trække UK's fordel fra det oprindelige beløb (dvs. resultatet af beregningerne under d)) benævnes UK's kernekorrektion

e) fra resultatet under d) at trække Det Forenede Kongeriges gevinster som følge af forhøjelsen (fra 10 % til 25 %) af den procentandel af indtægterne i artikel 2, stk. 1, litra a), som medlemsstaterne tilbageholder for at dække deres opkrævningsomkostninger.

Dette indebærer, at der fra resultatet af beregningerne under d) trækkes resultatet af multiplikationen af:

– 20 % af de samlede nettoindtægter i artikel 2, stk. 1, litra a), der er opført på EU's budget efter fradrag af opkrævningsomkostningerne

med

– forskellen mellem Det Forenede Kongeriges andel af indtægterne i artikel 2, stk. 1, litra a), og dets andel af det ikke-reducerede EU-momsgrundlag

· gevinsterne under e) benævnes ekstragevinsterne i forbindelse med de traditionelle egne indtægter (TEI)

· når ekstragevinsterne i forbindelse med de traditionelle egne indtægter er blevet fratrukket UK's kernekorrektion, er beregningen af UK-korrektionen (dvs. resultatet under e)) afsluttet.

f) Fra det første udvidelsesår (dvs. 2004) vil de samlede fordelte udgifter under a), andet led, og b), blive reduceret med et beløb svarende til førtiltrædelsesudgifterne i det sidste år før udvidelsen (dvs. 2003).

Denne tilpasning ændrer resultatet af beregningerne under c) (det oprindelige beløb) og derfor resultatet under e). Beløbet svarende til førtiltrædelsesudgifterne fremføres til de efterfølgende år og tilpasses hvert år ved at anvende den senest foreliggende BNP-deflator for EU udtrykt i euro som beregnet af Kommissionen.

Ved enhver fremtidig udvidelse følges den samme procedure.

Dette punkt f) ophører med at gælde fra 2013-korrektionen, der første gang skal opføres på budgettet i 2014.

g) Fra 2008-korrektionen, der første gang skal opføres på budgettet i 2009, reduceres de samlede fordelte udgifter, der er nævnt under a), andet led, og b) ovenfor, med de samlede fordelte udgifter i de medlemsstater, der er tiltrådt EU efter 30. april 2004, med undtagelse af direkte betalinger og markedsrelaterede udgifter samt den del af udgifterne til landdistriktudvikling, der hidrører fra EUGFL, Garantisektionen.

Denne nedsættelse indfases gradvis i overensstemmelse med følgende tabel

UK-korrektion, der skal opføres på buddgettet første gang i år | Procentdel af udvidelsesrelaterede udgifter (som defineret ovenfor), der ikke skal indgå i beregningen af UK-korrektionen |

2009 | 20 |

2010 | 70 |

2011 | 100 |

I perioden 2007-2013 skal den samlede tilpasning af UK-korrektionen, der følger af udelukkelsen af ovennævnte udvidelsesrelaterede udgifter, ikke overstige 10,5 mia. EUR målt i 2004-priser. Ved hver opførelse på budgettet af UK-korrektionen kontrollerer Kommissionens tjenestegrene, om den kumulerede tilpasning af UK-korrektionen overstiger dette beløb. Beløb i løbende priser omregnes i denne sammenhæng til 2004-priser ved at anvende den senest foreliggende BNP-deflator for EU udtrykt i euro som beregnet af Kommissionen. Hvis loftet på 10,5 mia. EUR overstiges, nedsættes Det Forenede Kongeriges bidrag tilsvarende. Nedsættelsen af Det Forenede Kongeriges bidrag sker ved en tilpasning af UK-korrektionsbeløbet.

Ved en fremtidig udvidelse i perioden 2006-2012, undtagen for Rumæniens og Bulgariens tiltrædelse, justeres loftet på 10,5 mia. EUR opad med virkningen af denne (disse) udvidelse(r) på tilpasningen af UK-korrektionen. Denne virkning beregnes ved at sammenligne tilpasningen af UK-korrektionen, inklusive det (de) tiltrædende land(e), med tilpasningen af UK-korrektionen, eksklusive det (de) tiltrædende land(e). Forskellen mellem de to størrelser omregnes til 2004-priser og lægges til loftet. Tilpasningen af loftet opdateres i hvert af de følgende år i sammenhæng med beregningen og opførelsen på budgettet af UK-korrektionen.

1.2. Formaliseringen af beregningen af UK-korrektionen

UK-korrektionen for år t (der skal opføres på budgettet for første gang i år t+1) er lig med:

UK-korrektiont =Oprindeligt beløbt – UK’s fordelt – Ekstragevinsterne i forbindelse med de traditionelle egne indtægtert

Den præcise fastsættelse af hvert element er følgende:

OPRINDELIGT BELØB – (punkt 1.1.a) til 1.1.c) plus punkt 1.1.f) og 1.1.g))

Oprindeligt beløbt =

(...PICT...)

hvor

(...PICT...)

(...PICT...)

(...PICT...)

= ikke-reduceret momsgrundlag for medlemsstat/gruppe af medlemsstater XX (hvor XX = UK eller EU) i år t;

= EU’s udgifter fordelt til XX (hvor XX = UK eller EU) i år t;

= ikke landbrugsrelaterede EU-udgifter (som defineret i punkt g) ovenfor) fordelt i år t til medlemsstater, der er tiltrådt EU efter 30. april 2004, under forudsætning af indfasning som defineret i punkt 1.1.g) ovenfor;

(...PICT...)

= førtiltrædelsesudgifter (som defineret i punkt 1.1.f) ovenfor) fordelt til de tiltrædende lande i året før tiltrædelsen, inflationskorrigeret for år t-1. Dette element elimineres fra beregningen fra korrektionen for 2013, der første gang opføres på budgettet i 2014. Det kan udtrykkes således:

(...PICT...)

(...PICT...)

(...PICT...)

=

hvor

(...PICT...)

(...PICT...)

= 1 indtil år t er lig med 2012, og 0 fra 2013;

i = året eller årene mellem 2004 og år t, når der sker en udvidelse;

(...PICT...)

= den senest foreliggende BNP-deflator for EU udtrykt i euro som beregnet af Kommissionen for perioden i-1 til t-1.

LOFT OVER DEN SAMLEDE TILPASNING AF UK-KORREKTIONEN I PERIODEN 2007–2013 I FORBINDELSE MED UDELUKKELSEN FRA UK-KORREKTIONEN AF EU’s ANDRE UGIFTER END LANDBRUGSUDGIFTER I MEDLEMSSTATER, DER ER TILTRÅDT EU EFTER DEN 30. APRIL 2004

I perioden 2007-2013 skal tilpasningen af UK-korrektionen i forbindelse med udelukkelsen fra denne korrektion af EU's andre udgifter end landbrugsudgifter (som defineret i punkt g) ovenfor) i medlemsstater, der er tiltrådt EU efter 30. april 2004, ikke overstige et loft på 10,5 mia. EUR målt i 2004-priser (idet dette loft tilpasses efter enhver ny udvidelse, der måtte finde sted mellem 2006 og 2012 bortset fra udvidelsen med Bulgarien og Rumænien).

Dette betyder, at følgende samlede nedsættelse af UK-korrektionen i perioden 2008-2012 (nedsættelsen indfases fra 2008-korrektionen, der første gang opføres på budgettet i 2009, og loftet gælder fra 2012-korrektionen, der første gang opføres på budgettet i 2013), som er lig med

(...PICT...)

(...PICT...)

ikke overstiger loftet på 10,5 mia. EUR, eventuelt forhøjet med følgende beløb (i EUR):

(...PICT...)

(...PICT...)

hvor

(...PICT...)

= ikke-reduceret momsgrundlag for medlemsstat/gruppe af medlemsstater XX (hvor XX = UK, EU eller EU-27) i år t;

(...PICT...)

= ikke landbrugsrelaterede EU-udgifter (som defineret i punkt g) ovenfor) fordelt i år t til alle medlemsstater, der er tiltrådt EU efter 30. april 2004;

(...PICT...)

= ikke landbrugsrelaterede EU-udgifter (som defineret i punkt g) ovenfor) fordelt i år t til 10 medlemsstater, der tiltrådte EU den 1. maj 2004 samt Bulgarien og Rumænien.

(...PICT...)

(...PICT...)

= procentvis nedsættelse af NAgE svarende til år t (dvs. 0 % før 2008; 20 % i 2008; 70 % i 2009 og 100 % fra 2010);

(...PICT...)

= den senest foreliggende BNP-deflator for EU udtrykt i euro som beregnet af Kommissionen for perioden 2004 til år t.

Hvis det tilpassede loft overstiges (i et givet år frem til 2013), forøges UK-korrektionen med det overskydende beløb. UK-korrektionerne for de efterfølgende år tilpasses ligeledes for at sikre, at loftet ikke overstiges frem til og inklusive UK-korrektionen vedrørende 2012, der første gang opføres på budgettet i 2013.

UK’s FORDEL (punkt 1.1.d) ovenfor)

(...PICT...)

UK’s fordel t =

hvor

(...PICT...)

= ikke-reduceret momsgrundlag for medlemsstat/gruppe af medlemsstater XX (hvor XX = UK eller EU) i år t;

(...PICT...)

= Samlede BNI-indbetalinger foretaget af XX (hvor XX = UK eller EU) i år t;

(...PICT...)

= Samlede reducerede momsindbetalinger foretaget af XX (hvor XX = UK eller EU) i år t;

EKSTRAGEVINSTERNE I FORBINDELSE MED DE TRADITIONELLE EGNE INDTÆGTER (punkt 1.1.e) ovenfor)

(...PICT...)

(...PICT...)

TEI ekstragevinstert = 0.20 * *

hvor

(...PICT...)

= traditionelle egne indtægter, netto, for medlemsstat/gruppe af medlemsstater XX (hvor XX = UK eller EU) i år t;

(...PICT...)

= ikke reduceret momsgrundlag for XX (hvor XX = UK eller EU) i år t.

2. Finansiering af uk-korrektionen i det følgende år (artikel 5 i aei 2006)

UK-korrektionen for år t finansieres af de øvrige medlemsstater i år t+1 efter følgende retningslinjer:

a) medlemsstaternes andel i denne finansiering beregnes på grundlag af deres respektive andel i de i artikel 2, stk. 1, litra c), omhandlede indbetalinger for år t+1, idet der ses bort fra Det Forenede Kongerige, og ikke tages hensyn til de bruttoreduktioner af Nederlandenes og Sveriges BNI-baserede bidrag, der er nævnt i artikel 2, stk. 5

b) den tilpasses dernæst således, at Tysklands, Nederlandenes, Østrigs og Sveriges finansieringsandel kan nedsættes til en fjerdedel af den andel, som fremkommer ved beregningen i punkt a).

Korrektionsbeløbet ydes Det Forenede Kongerige i form af fradrag i momsindbetalingerne; hvis korrektionsbeløbet overstiger momsindbetalingerne, ydes korrektionen ved en nedsættelse af BNI-indbetalingerne.

De øvrige medlemsstaters finansiering lægges til deres moms- og BNI-indbetalinger.

Følgende tabel viser et eksempel på gennemførelsen af ovennævnte beregningsmetode på grundlag af de BNI-overslag, der er anvendt i forbindelse med det vedtagne budget for 2006.

(...PICT...)

Medlemsstaternes andele i BNI-indbetalingerne (artikel 2, stk. 1, litra c)) i år t+1 vises i første kolonne i tabellen. Anden kolonne viser de andele, der opnås i henhold til punkt a) ovenfor. Tredje kolonne viser nedsættelsen af Tysklands, Nederlandenes, Østrigs og Sveriges andel (tre fjerdedele af deres andel som følge af punkt a) ovenfor), og fjerde kolonne viser fordelingen af nedsættelserne for Tyskland, Nederlandene, Østrig og Sverige mellem de øvrige medlemsstater uden disse fire lande og Det Forenede Kongerige.

Endelig viser kolonne 5 andelene i finansieringen af UK-korrektionen som følge af denne beregning.

3. Fastlæggelse af budgetmæssige aggregater

3.1. Samlede udgifter i år t

Det udgiftsbegreb, der skal anvendes ved beregningen af UK-korrektionen, svarer til de faktiske betalinger (udnyttelse af bevillinger til betalinger) vedrørende det pågældende år (år t) i henhold til enten dette års budgetbevillinger eller fremførsler af ikke-udnyttede bevillinger til det følgende år (fra år t til år t+1). Kun udnyttede bevillinger til betalinger, dvs. faktisk foretagne betalinger, skal tages i betragtning.

3.2. Samlede fordelte udgifter

Fordelingen mellem medlemsstaterne af de samlede udgifter, som defineret i punkt 3.1 ovenfor, sker efter følgende regler:

Generelt fordeles betalingerne til den medlemsstat, hvor hovedmodtageren er bosat. I tilfælde, hvor Kommissionen har kendskab til, at den pågældende modtager handler som formidler, skal betalingerne, når det er muligt, imidlertid fordeles til den (de) medlemsstat(er), hvor den (de) endelige modtager(e) er bosat, i overensstemmelse med deres andel af disse betalinger.

Visse dele af udgifterne kan ikke fordeles hverken fuldt ud eller delvis til medlemsstaterne. Med udgangspunkt i de samlede udgifter i Den Europæiske Unions almindelige budget er der mindst to hovedkategorier af udgifter, der skal udelukkes (selv om denne liste er vejledende og ikke nødvendigvis udtømmende):

1. Eksterne udgifter, der hovedsagelig svarer til udgiftsområde 4 – EU som global partner – i de finansielle overslag 2007-2013, der findes i konklusionerne fra Det Europæiske Råds møde den 15. og 16. december 2005.

Denne kategori omfatter også udgifter under andre udgiftsområder, der er til fordel for modtagere uden for EU såsom udgifter til udviklingssamarbejde, forskningsudgifter uden for EU, administrative udgifter til modtagere uden for EU osv.

2. Udgifter, der ikke kan fordeles eller identificeres. Dette kunne skyldes begrebsmæssige vanskeligheder såsom udgifter til repræsentation, tjenesterejser og formelle møder og andre møder samt betalinger i forbindelse med grænseoverskridende fællesskabsinitiativer, fremme af aktioner vedrørende interregionalt samarbejde og andre grænseoverskridende foranstaltninger.

Definitionen af de fordelte udgifter svarer i princippet til udgiftsområde 1, 2, 3, 5 og 6 i de finansielle overslag 2007-2013, der findes i konklusionerne fra Det Europæiske Råds møde den 15. og 16. december 2005.

3.3. Førtiltrædelsesudgifter

De førtiltrædelsesudgifter, der skal tages hensyn til ved beregningen af tilpasningen med henblik på udvidelsen i artikel 4, stk. 1, litra f), er fordelte udgifter (som defineret i punkt 3.1 og 3.2 ovenfor) til de tiltrædende lande i det sidste år før tiltrædelsesåret.

4. Opførelse af UK-korrektionen for år t på budgettet

4.1. Foreløbigt overslag (til opførelse på det foreløbige budgetforslag for år t+1)

En foreløbig beregning af UK’s korrektionsbeløb for år t foretages i forbindelse med det foreløbige budgetforslag (FBF) for år t+1. Beregningen baseres på de seneste disponible data for både bidrag og udgifter.

UK’s korrektionsbeløb udgøres af en reduktion af UK’s moms- og BNI-indbetalinger. De øvrige medlemsstater vil få deres moms- og BNI-indbetalinger forhøjet med deres respektive andel i finansieringen.

4.2. Ajourføring af det foreløbige overslag (mellem år t+1 og år t+3)

Hvis det skulle blive nødvendigt, kan Kommissionen foreslå en ajourføring af det foreløbige overslag når som helst mellem år t+1 og år t+3. En sådan ajourføring opføres på et foreløbigt forslag til ændringsbudget (FFÆB).

Ajourføring skal foreslås, hvis Kommissionen har grund til at antage, at det oprindelige overslag på grundlag af den foreløbige beregning vil adskille sig væsentligt fra den endelige beregning (jf. nedenfor) af UK-korrektionen, der skal foreslås i FFÆB for år t+4.

En ajourføring kunne også foreslås, hvis det viser sig, at de skønnede BNI-grundlag i FBF for år t+1 vil adskille sig væsentligt fra de endelige BNI-grundlag og således vil ændre andelene i finansieringen af UK-korrektionen væsentligt.

4.3. Endelig beregning af UK-korrektionen (til opførelse på FFÆB for år t+4)

4.3.1. Beregning af det endelige beløb

Proceduren for beregning af det endelige korrektionsbeløb er beskrevet i afsnit 1 i dette dokument.

De tal, der skal anvendes ved beregningen af den endelige UK-korrektion, er moms- og BNI-grundlagene og de fordelte udgifter vedrørende år t, således som de foreligger pr. 31. december t+3, og de omregnes til euro til den årlige gennemsnitlige vekselkurs for år t.

For at vurdere "UK’s fordel" med henblik på den endelige beregning (afsnit 1.1.d)) skal der tages hensyn til bidrag af traditionelle egne indtægter og andre indtægter i år t. Dette betyder, at det er nødvendigt at foretage en fornyet beregning af et fiktivt budget på grundlag af de endelige tal for alle former for indtægter.

4.3.2. Beregning af den endelige finansiering af korrektionen og dens opførelse på budgettet.

Afsnit 2 ovenfor beskriver proceduren for beregning af finansieringen af den endelige korrektion.

De endelige finansieringstal er moms- og BNI-grundlagene for år t+1, således som de foreligger pr. 31. december t+3.

De endelige finansieringstal sammenlignes med de indbetalinger, der allerede er opført på budgettet (dvs. i budgettet for t+1 og muligvis i budgettet for t+2 eller t+3, hvis der er foretaget en opdatering i de år).

Forskellene pr. medlemsstat opføres under et passende kapitel i et FFÆB for år t+4 og omregnes til national valuta til den årlige gennemsnitlige vekselkurs for det år, hvor korrektionen finansieres (år t+1).

[1] Dokument 15915/05 CADREFIN 268 af 19.12.2005.

[2] EFT L 253 af 7.10.2000, s. 42.

[3] Fra 2002 er begrebet BNP erstattet af begrebet BNI, for så vidt angår de egne indtægter.

[4] KOM(2001) 801 endelig.

[5] Udtalelse nr. 4/2005, EUT C 167,7.7.2005 s.1.

[6] EUT C af .., s..

[7] Udtalelse afgivet den ...

[8] EUT C af .., s..

[9] EUT C af .., s..

[10] EUT L 310 af 30.11.1996, s. 1. Senest ændret ved forordning (EF) nr. 1267/2003 (EUT L 180 af 18.7.2003, s.1).

[11] EFT L 253 af 7.10.2000, s. 42.

[12] KOM(2001) 801 endelig.

[13] EFT L 181 af 19.7.2003, s. 1.

[14] EFT L 94 af 28.4.1970, s. 19.

[15] EFT L 128 af 14.5.1985, s. 15.

[16] EFT L 185 af 15.7.1988, s. 24.

[17] EFT L 293 af 12.11.1994, s. 9.

[18] EUT L

[19] Beregning, finansiering, betaling og opførelse på budgettet af korrektionen af budgetuligevægte i overensstemmelse med artikel 4 og 5 i Rådets afgørelse om ordningen for Fællesskabernes egne indtægter, Rådet for Den Europæiske Union, 10646/00 ADD 2, af 21. september 2000.

--------------------------------------------------